9. การควบคุมภายใน

9.1 ระบบการควบคุมภายใน

ในการประชุมคณะกรรมการบริษัท ครั้งที่ 2/2554 เมื่อวันที่ 25 กุมภาพันธ์ 2554
โดยมีคณะกรรมการตรวจสอบ ซึ่งเป็นกรรมการอิสระจำนวน 5 คน เข้าร่วมประชุมด้วย
คณะกรรมการได้ประเมินระบบการควบคุมภายในโดยการซักถามข้อมูลจากสำนักตรวจสอบภายในแล้วสรุปได้ว่า
ระบบการควบคุมภายในของบริษัทมีความเหมาะสมและเพียงพอต่อธุรกิจของบริษัท
รวมทั้งมีประสิทธิผลเพียงพอที่จะช่วยลดความเสี่ยงทางธุรกิจ และป้องกันทรัพย์สินของบริษัท
จากการที่ผู้บริหารนำไปใช้โดยมิชอบ หรือโดยไม่มีอำนาจ ทั้งนี้ ในการปฏิบัติงานตรวจสอบภายใน
สำนักตรวจสอบภายในได้มีการสอบทานการปฏิบัติงานของหน่วยงานต่างๆ ของบริษัท
เพื่อให้มั่นใจว่าหน่วยงานเหล่านั้นมีการปฏิบัติตามระบบการควบคุมภายในที่บริษัทได้กำหนดไว้
และในกรณีพบข้อบกพร่องที่มีสาระสำคัญจะมีการรายงานให้คณะกรรมการบริหารและคณะกรรมการตรวจสอบทราบและพิจารณาสั่งการแก้ไข
อย่างไรก็ตาม
ในรอบปี 2553 ไม่พบข้อบกพร่องที่เป็นสาระสำคัญซึ่งจะมีผลกระทบต่อผลการดำเนินงานของบริษัท
และผู้สอบบัญชีก็ไม่ได้รายงานว่าพบข้อบกพร่องที่เป็นสาระสำคัญ

9.2 รายงานคณะกรรมการตรวจสอบ

คณะกรรมการตรวจสอบโดยการแต่งตั้งของคณะกรรมการบริษัท เจริญโภคภัณฑ์อาหาร จำกัด
(มหาชน) ประกอบด้วยกรรมการอิสระจำนวน 5 ท่าน โดยมีพลตำรวจเอก เภา สารสิน
เป็นประธานกรรมการตรวจสอบ นายอาสา สารสิน ศาสตราจารย์นายแพทย์ อรรถสิทธิ์ เวชชาชีวะ
ศาสตราจารย์กิตติคุณ สุภาพรรณ รัตนาภรณ์ และ ดร.ชัยวัฒน์ วิบูลย์สวัสดิ์ เป็นกรรมการตรวจสอบ
โดย ดร.ชัยวัฒน์ วิบูลย์สวัสดิ์ ได้รับการแต่งตั้งจากคณะกรรมการบริษัทเข้าเป็นกรรมการตรวจสอบ
ตั้งแต่วันที่ 1 พฤษภาคม 2553

กิจกรรมสำคัญที่คณะกรรมการตรวจสอบได้ดำเนินการไปในระหว่างปี 2553
ภายใต้ขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท สรุปได้ดังนี้

1.  สอบทานงบการเงินรายไตรมาสและงบการเงินประจำงวดการบัญชี
    ซึ่งครอบคลุมถึงการสอบทานการปฏิบัติตามมาตรฐานการบัญชี การเลือกใช้นโยบายการบัญชี
    และการเปิดเผยข้อมูลในงบการเงิน

2.  สอบทานการเข้าทำรายการและการเปิดเผยข้อมูลเกี่ยวกับรายการระหว่างกันที่มีกับบุคคลที่อาจมีความขัดแย้งทางผลประโยชน์
    ในรอบปี 2553

3.  สอบทานความเป็นอิสระของสำนักตรวจสอบภายใน และผลการปฏิบัติงานการตรวจสอบภายใน
    ซึ่งสำนักตรวจสอบภายในได้ดำเนินการไปในระหว่างปี
    รวมถึงการสอบทานความเพียงพอและเหมาะสมของระบบการควบคุมภายใน

4.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

5.  ประชุมร่วมกับผู้สอบบัญชี เพื่อสอบทานความเป็นอิสระและผลการปฏิบัติงานการสอบบัญชี
    รวมทั้งความเห็นของผู้สอบบัญชีต่อระบบการควบคุมภายในของบริษัท

จากการสอบทานตามที่กล่าวมาข้างต้น คณะกรรมการตรวจสอบมีความเห็นว่า
บริษัทได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผล
ซึ่งสามารถสร้างความเชื่อมั่นอย่างมีเหตุผลว่า งบการเงินของบริษัทมีความน่าเชื่อถือ
และได้จัดทำขึ้นโดยถูกต้องตามที่ควรในสาระสำคัญ
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
สำหรับรายการธุรกิจปกติหรือสนับสนุนธุรกิจปกติเป็นรายการที่มีเงื่อนไขการค้าโดยทั่วไป
เป็นไปตามหลักการที่อนุมัติโดยคณะกรรมการบริษัท
ส่วนธุรกรรมระหว่างกันที่มิใช่ธุรกิจปกติหรือที่สนับสนุนธุรกิจปกติ
ได้มีการปฏิบัติตามหลักเกณฑ์ที่คณะกรรมการกำกับตลาดทุนประกาศกำหนด
โดยมีการเปิดเผยข้อมูลของรายการเหล่านี้ไว้ในหมายเหตุประกอบงบการเงินระหว่างกาลและ
งบการเงินประจำปี การปฏิบัติตามกฎหมายต่างๆ ไม่พบว่า
มีการฝ่าฝืนหรือไม่ปฏิบัติตามที่เป็นสาระสำคัญ โดยในการปฏิบัติหน้าที่ตามที่ได้รับมอบหมายนั้น
คณะกรรมการตรวจสอบสามารถปฏิบัติหน้าที่ได้อย่างเป็นอิสระ

ในปี 2553 คณะกรรมการตรวจสอบได้มีการประชุมร่วมกัน รวมทั้งสิ้น 11 ครั้ง โดยพลตำรวจเอก
เภา สารสิน และ นายอาสา สารสิน เข้าร่วมประชุมครบทั้ง 11 ครั้ง ศาสตราจารย์นายแพทย์
อรรถสิทธิ์ เวชชาชีวะ เข้าร่วมประชุม 7 ครั้ง ศาสตราจารย์กิตติคุณ
สุภาพรรณ รัตนาภรณ์ เข้าร่วมประชุม 10 ครั้ง และดร.ชัยวัฒน์ วิบูลย์สวัสดิ์
(ดำรงตำแหน่งตั้งแต่วันที่ 1 พฤษภาคม 2553 เป็นต้นไป)
เข้าร่วมประชุม 6 ครั้ง จากจำนวน 7 ครั้ง

นอกจากนี้ จากการประเมินความเป็นอิสระและผลการปฏิบัติงานของผู้สอบบัญชี
คณะกรรมการตรวจสอบเห็นสมควร
ให้เสนอต่อคณะกรรมการบริษัทเพื่อขออนุมัติต่อที่ประชุมผู้ถือหุ้นให้แต่งตั้ง นายเจริญ ผู้สัมฤทธิ์เลิศ
นายวีระชัย รัตนจรัสกุล และ
นางมัญชุภา สิงห์สุขสวัสดิ์ แห่งบริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัทประจำปี 2554 และกำหนดค่าตอบแทนในการสอบบัญชีประจำปี 2554
สำหรับการตรวจสอบงบการเงินเฉพาะกิจการและงบการเงินรวมประจำปี
และการสอบทานงบการเงินดังกล่าวรายไตรมาส เป็นเงิน 3,710,000 บาท